Diari Oficial de la Generalitat Valenciana


Sumari del DOGV 4022, del 15-06-2001 (2001/5800)

DECRET 110/2001, de 12 de juny, del Govern Valencià, pel qual es crea l'Observatori Valencià sobre Drogodependències i Altres Trastorns Addictius.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/06/12/110/dof/vci/html**

### Dades del document

Número de DOGV
:   4022

Data del DOGV
:   15-06-2001

Secció del DOGV
:   I. DISPOSICIONS GENERALS

Número del document
:   2001/5800


Data del document
:   12-06-2001

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * administració regional
    * legislació
    * organització administrativa
    * toxicomania
    * reglament intern

DECRET 110/2001, de 12 de juny, del Govern Valencià, pel qual es crea l'Observatori Valencià sobre Drogodependències i Altres Trastorns Addictius. [2001/X5800]
  
En desenvolupament del que preveuen els articles 32 a 36 de la Llei 3/1997, de 16 de juny, de la Generalitat Valenciana, sobre Drogodependències i Altres Trastorns Addictius, i mitjançant els decrets 238/1997, de 9 de setembre, i 98/1998, de 14 de juliol, ambdós dos del Govern Valencià, es van crear el Consell Assessor, la Comissió Interdepartamental i la Comissió Executiva, com a òrgans col·legiats de participació social i coordinació, segons el cas.
  
El Pla Autonòmic Valencià sobre Drogodependències i Altres Trastorns Addictius 1999-2002, aprovat per l'Acord de 2 de febrer de 1999, del Govern Valencià, preveu la creació d'un Observatori d'àmbit autonòmic, al qual s'atribueixen, entre altres, la funció avaluadora del citat pla.
  
Per la seua banda, el Reial Decret 1.911/1999, de 17 desembre, pel qual s'aprova l'Estratègia sobre Drogues per al període 2000-2008, inclou, en l'objectiu segon de l'Àrea d'Avaluació i Sistemes d'Informació, la necessitat que cada pla autonòmic dispose d'un Observatori propi abans de l'any 2003.
  
Ambdues normatives, complementàries entre si, han definit els objectius que la Generalitat Valenciana ha de complir en els pròxims anys en matèria d'atenció i prevenció de les drogodependències i altres trastorns addictius. Sengles plans interpreten com a bàsica la figura de l'Observatori, entés aquest com a òrgan encarregat de definir i recopilar els indicadors que permeten avaluar el nivell de compliment dels objectius proposats, així com de l'efectiu desenvolupament del procés d'avaluació.
  
En virtut de tot el que s'ha exposat, d'acord amb el que estableix la Llei 5/1983, de 30 de desembre, de la Generalitat Valenciana, de Govern Valencià, conforme amb el Consell Assessor de la Generalitat Valenciana en matèria de drogodependències i altres trastorns Addictius, a proposta del conseller de Benestar Social i després de la deliberació del Govern Valencià, en la reunió del dia 12 de juny de 2001,
  
DECRETE
  
Article 1. Objecte
  
Es crea l'Observatori Valencià sobre Drogodependències i Altres Trastorns Addictius, com a òrgan col·legiat de caràcter científic, a fi d'assessorar la Generalitat Valenciana en matèries tècniques relacionades amb el problema generat per les drogodependències i altres trastorns addictius a la Comunitat Valenciana.
  
Article 2. Adscripció
  
L'Observatori Valencià sobre Drogodependències i Altres Trastorns Addictius quedarà adscrit a la Conselleria de Benestar Social.
  
Article 3. Composició
  
L'Observatori Valencià sobre Drogodependències i Altres Trastorns Addictius estarà compost pels següents membres:
  
a) President o presidenta: el o la titular de la Conselleria de Benestar Social.
  
b) Vicepresident o vicepresidenta: el director o la directora general de Drogodependències.
  
c) Vocals: deu professionals de reconegut prestigi nacional o internacional, en el camp del disseny de polítiques d'actuació, la legislació, la investigació, l'assistència o la prevenció de les drogodependències i altres trastorns addictius, designats pel president o la presidenta de l'Observatori.
  
d) Secretari o secretària: un funcionari o funcionària de la Direcció General de Drogodependències, designat pel seu titular, que actuarà amb veu però sense vot.
  
Article 4. Funcions
  
L'Observatori Valencià sobre Drogodependències i Altres Trastorns Addictius tindrà encomanada, com a funció principal, l'anàlisi i el seguiment de la situació epidemiològica del consum de drogues a la Comunitat Valenciana, així com l'elaboració de propostes per a millorar els sistemes d'informació a aquest respecte. De la mateixa manera, serà funció prioritària de l'Observatori l'avaluació continuada del Pla Autonòmic sobre Drogodependències i Altres Trastorns Addictius.
  
Amb la finalitat de complir aquestes funcions, l'Observatori tindrà encomanat el desenvolupament de les següents actuacions:
  
1. L'assessorament tècnic a la Generalitat Valenciana en relació amb els sistemes d'informació sobre drogodependències i altres trastorns addictius, així com la proposta d'accions que cal adoptar en qualsevol dels àmbits competencials de la Generalitat Valenciana per a disminuir la prevalença de les patologies addictives i incrementar la qualitat de l'assistència a aquestes.
  
2. Proposar estudis d'investigació a la Direcció General de Drogodependències sobre aspectes rellevants relacionats amb les drogodependències i els altres trastorns addictius, tendents a obtenir un millor coneixement de la realitat social d'aquests problemes a la Comunitat Valenciana.
  
3. Analitzar els indicadors i instruments de mesura disponibles i, si és procedent, elaborar informes propis de caràcter regular sobre la situació de les drogodependències i altres trastorns addictius a la Comunitat Valenciana.
  
4. Impulsar l'organització de reunions d'experts i grups de treball per al millor compliment dels seus objectius.
  
5. Vetlar per l'adequat intercanvi d'informació entre les distintes administracions públiques implicades, així com entre els professionals i la resta d'agents implicats en l'atenció i prevenció de les drogodependències i d'altres trastorns addictius a la Comunitat Valenciana.
  
6. Elaborar l'informe anual d'avaluació del Pla Autonòmic sobre Drogodependències i Altres Trastorns addictius.
  
Article 5. Procediment d'avaluació del Pla Autonòmic sobre Drogodependències i Altres Trastorns Addictius
  
L'Observatori demanarà a la Direcció General de Drogodependències tota aquella informació que considere necessària per a una adequada avaluació del Pla Autonòmic Valencià sobre Drogodependències i Altres Trastorns Addictius.
  
Una vegada definida la metodologia i els indicadors que hauran de regir l'avaluació del pla autonòmic i demanada la informació que s'hi considerara necessària, l'Observatori sol·licitarà a la Direcció General de Drogodependències l'elaboració d'una proposta de memòria final d'avaluació, que serà presentada per a la seua aprovació per part dels membres de l'Observatori.
  
Valorada la proposta de memòria en sessió plenària de l'Observatori, els membres d'aquest proposaran la seua aprovació o desestimació, entenent-se aprovada amb el vot favorable de la meitat més un dels membres presents. En la memòria final hauran d'incloure's les modificacions proposades per majoria simple de l'Observatori, annexant-se, a manera d'addenda, els vots o les aportacions particulars que pogueren ser proposats per part dels seus membres.
  
La memòria definitiva haurà de ser emesa per l'Observatori Valencià sobre Drogodependències i Altres Trastorns Addictius abans del dia 31 d'octubre de l'any següent a l'exercici anual avaluat.
  
Article 6. Règim de funcionament
  
Sense perjuí que l'Observatori Valencià sobre Drogodependències i Altres Trastorns Addictius poguera aprovar el seu reglament d'organització i règim de funcionament, li seran d'aplicació les normes contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En tot cas, l'Observatori Valencià sobre Drogodependències i Altres Trastorns Addictius es reunirà, amb caràcter ordinari, almenys dues vegades a l'any i, amb caràcter extraordinari, quan el convoque la seua presidència, a iniciativa pròpia o mitjançant la petició d'un terç dels membres titulars. La convocatòria i l'ordre del dia de cada reunió, junt amb la documentació necessària, seran remesos als membres amb una antelació mínima de quinze dies naturals, excepte en els casos d'urgència justificada.
  
A excepció de la presidència de l'Observatori, els membres d'aquest no podran delegar la seua assistència a les sessions.
  
Per a un major coneixement dels temes que cal tractar, a les reunions de l'Observatori podran assistir aquelles altres persones que el mateix òrgan decidisca, disposant de dret de veu però sense vot.
  
Els membres de l'Observatori Valencià sobre Drogodependències i Altres Trastorns Addictius que no foren alts càrrecs de la Generalitat Valenciana, tindran dret a la percepció de dietes i a la resta d'indemnitzacions que estigueren establides en les disposicions legals vigents. Les despeses de funcionament de l'Observatori correran a càrrec de les dotacions pressupostàries de la Direcció General de Drogodependències.
  
Article 7. Durada dels nomenaments
  
El president i el vicepresident de l'Observatori Valencià sobre Drogodependències i Altres Trastorns Addictius mantindran la seua condició mentre perdure el nomenament pel qual van ser designats membres de l'Observatori.
  
La duració del mandat dels altres membres s'entendrà indefinida fins que no siguen revocats per la presidència de l'Observatori.
  
DISPOSICIONS FINALS
  
Primera
  
Constitució de l'Observatori Valencià sobre Drogodependències i Altres Trastorns Addictius
  
L'Observatori Valencià sobre Drogodependències i Altres Trastorns Addictius es constituirà en el termini màxim de dos mesos, a partir de l'entrada en vigor d'aquest decret.
  
Segona. Desenvolupament normatiu
  
Es faculta el titular de la Conselleria de Benestar Social per a dictar totes les disposicions que calga en desenvolupament de les previsions d'aquest decret.
  
Tercera. Entrada en vigor
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 12 de juny de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Benestar Social,


Còpia Permalink ELI